**JONÁŠ KAPITOLA 3**

Ahojte, dnes budeme pokračovať v našej sérii o Jonášovi a čaká nás tretia kapitola. Na konci druhej kapitoly Boh prikázal rybe aby ho vyvrátila na Suchú zem. Poďme sa pozrieť čo sa stalo ďalej.

***1 Slovo Hospodinovo zaznelo Jonášovi druhý raz takto: 2 Vstaň, choď do veľkého mesta Ninive a káž mu, čo ti poviem. 3 Jonáš vstal a šiel do Ninive podľa rozkazu Hospodinovho. Ninive však bolo nesmierne veľkým mestom pred Bohom, na tri dni chôdze. 4 Keď Jonáš vchádzal do mesta, v prvý deň cesty volal: Ešte štyridsať dní, a Ninive bude vyvrátené! 5 Vtedy uverili Ninivčania Bohu, vyhlásili pôst od najväčšieho až po najmenšieho a obliekli sa do vrecoviny. 6 Keď sa správa o tom dostala k ninivskému kráľovi, ten vstal zo svojho trónu, zložil zo seba plášť, odel sa vrecovinou a sadol si do popola. 7 Potom dal rozhlásiť po Ninive ako rozhodnutie kráľa a jeho šľachticov: Nech ani ľudia ani zvieratá, rožný statok ani ovce neokúsia nič, nech sa nepasú, ani vodu nepijú. 8 A nech sa ľudia i zvieratá odejú vrecovinou a mocne volajú k Bohu; nech sa každý odvráti od svojej zlej cesty a od násilia, čo má na rukách. 9 Kto vie? Azda sa Boh znova zľutuje, odvráti sa od svojho blčiaceho hnevu a nezahynieme. 10 Keď Boh videl ich skutky, že sa odvrátili od svojej zlej cesty, bolo Mu ľúto dopustiť nešťastie, ktorým im pohrozil, a nedopustil ho.***

V tejto kapitole sa deje pomerne dosť vecí, môžeme vidieť, že to, prečo bol Jonáš povolaný, sa práve teraz napĺňa. Ja tento text rozdelím na také 3 časti: Jonáš, Ninive a Boh. Pozrime sa na to čo táto kapitola hovorí o Jonášovi:

***Jon 3, 3 – 4***

Jonáš tu káže Ninive o ich konci. Všimnime si, čo im presne hovorí. Ešte 40 dní a Ninive bude vyvrátené. Nie malo by byť alebo môže byť, ale BUDE. Vôbec neberie do úvahy možnosť, že by sa nad nimi Boh zľutoval, alebo že by mohli čokoľvek spraviť, čo by ich osud zmenilo. Jeho postoj voči Ninivčanom ostal naďalej negatívny, môžeme to vidieť aj v predošlej kapitole Jonáša 2:9 – 10, taktiež ide s presvedčením toho, že Boh ich odsúdil, čo znamená, že nie je zlé ich odsúdiť v srdci rovnako. Dávajme si pozor na to, aby sme neodsudzovali ľudí, ktorí sú v našich očiach vzdialení Bohu.

Pozrime sa teraz na to, ako zareagovalo mesto na toto proroctvo:

***Jon 3, 5 – 9***

Zmenili svoj pohľad pomerne rýchlo, čo poviete. Podľa historikov v tých časoch Ninive prekonalo viacero hladomorov, morov aj povstaní. Mohla to byť zhoda náhod, ale taktiež Boh mohol takýmto spôsobom Jonášovi pripraviť cestu k tomu, aby prijali jeho proroctvo. Začali si uvedomovať svoje činy, ľutovali ich a začali sa kajať. Otázkou je: činili pokánie? Čo presne to slovíčko znamená? Veľmi dôležitý je tu ôsmy verš: ***8 A nech sa ľudia i zvieratá odejú vrecovinou a mocne volajú k Bohu; nech sa každý odvráti od svojej zlej cesty a od násilia, čo má na rukách.***Ak má človek žiť v pokání, nestačí iba svoje činy ľutovať. Musí sa jeho doterajší život zmeniť, musí sa vzdať toho, čo mu bráni ísť za Bohom alebo čím sa Mu vzďaľuje. Oni sa potrebovali vzdať násilia, ktoré pre nich bolo pýchou moci a neporaziteľnosti. Prestali byť sami sebou. Takúto zmenu nedokážeme spraviť sami od seba, pretože je tu dôležité to, čo sa píše v 9. verši: ***Kto vie? Azda sa Boh znova zľutuje, odvráti sa od svojho blčiaceho hnevu a nezahynieme.*** Naša ľútosť a rozhodnutie sa pre zmenu nášho doterajšieho života má byť primárne založená na tom, že sa to BOHU nepáči. Môžeme ľutovať, čo sme spáchali a chcieť to zmeniť, ale pokiaľ to nepramení z toho, že sa to nepáči Bohu, tak nečiníme pokánie. A to, aby sme to tak vnímali, sa nevieme naučiť, nie je to z nás. To, že môžeme vnímať Boží pohľad na hriech, je Božia milosť a to, či mi Boh odpustí, je Jeho dobrá vôľa. Ja to neviem ani ovplyvniť, ani si to zaslúžiť.

**2Tim 2:25**

Pokánie je vždy Božie dielo. Aby sme vedeli vnímať hriech Božím pohľadom, potrebujeme prácu Ducha Svätého, aby menil a očisťoval naše srdce.

Akú úlohu v tom tomto príbehu zohráva Pán Boh?

***Jon 3:2, 10***

Napriek tomu, že Ninive bolo hrozné mesto, Boh sa po ich zmene nad nimi zľutoval, tu sa dozvedáme, že miluje každého, či už verí alebo nie, to je celkom nová myšlienka v Starej zmluve. Možno nám príde Ninive ako mesto, ktoré si odpustenie nezaslúži, avšak v očiach Božích je náš hriech ešte skazenejší a horší ako to, čo vieme o tomto meste. Tak ako omilostil Ninive, sme dostali aj my milosť skrze Ježiša Krista, ktorý zomrel za našu skazenosť, aby sme mali večný život v Božom kráľovstve a taktiež možnosť rozhodnúť sa pre život vo viere a v pravde.

**Zhrnutie**:

Pripomínajme si a ďakujme Bohu za to, čo pre nás urobil skrze Ježiša Krista.

Dovoľme Duchu Svätému, nech mení naše vnútro pokáním a vzdajme sa vecí, ktoré nám v tom bránia.

Neodsudzujme ľudí, ktorí sú v našich očiach vzdialení Bohu, naopak buďme ochotní kráčať s nimi na ceste viery.